MOONG พุ่งแรงเกือบ 7% ลุ้นกำไร Q2/60 โตแกร่ง
MOONG พุ่งแรงเกือบ 7% ล่าสุด ณ เวลา 15.22 น. ราคาอยู่ที่ 7.10 บาท บวก 0.45 บาท หรือ 6.77% สูงสุดที่ 7.25 บาท ต่ำสุดที่ 6.80 บาท มูลค่าซื้อขายที่ 47.72 ล้านบาท ด้าน โบรกฯ แนะสะสม กำไรไตรมาส 2/60 โตแกร่ง
11 ก.ค. 2560

ผู้สื่อข่าวรายงานว่า ราคาหุ้นบริษัท มุ่งพัฒนา อินเตอร์แนชชั่นแนล จำกัด (มหาชน) หรือ MOONG ล่าสุด ณ เวลา 15.22 น. ราคาอยู่ที่ 7.10 บาท บวก 0.45 บาท หรือ 6.77% สูงสุดที่ 7.25 บาท ต่ำสุดที่ 6.80 บาท มูลค่าซื้อขายที่ 47.72 ล้านบาท ขณะที่ดัชนีตลาดหุ้นไทยโดยรวมลบ 0.12%

โดย บล.เออีซี ระบุในบทวิเคราะห์ว่า MOONG เป็นหุ้นที่มาแรงอย่างมาก หากนับในระยะที่เด็กแนวให้คำแนะนำราคาหุ้นพุ่งขึ้นแบบสุดตัวภายในหนึ่งสัปดาห์ถึง 70% นักลงทุนที่เล่นไว้รวยจนลืมตัว เพราะราคากระชากไปต่อเนื่องอย่างรวดเร็ว และวิ่งไปยัง 8.50 บาท ถึงสองรอบใหญ่ๆ ใครขาดทุนหุ้นตัวนี้คงต้องพิจารณาตัวเองแล้วว่าพลาดอะไรไป
อย่างไรก็ตามแนวโน้มการดำเนินงานขยายตัวไม่น้อยไปกว่าที่ตั้งเป้าไว้ โดยการเปิดธุรกิจ E-Commerce ช้ากว่ากำหนดไปเดือนกว่าและตอนนี้เริ่มแล้วยอดกำลังไหลเข้า อีกทั้งมีสินค้าแม่และเด็กชุดใหม่ออกมาทำให้ยอดขายของสินค้าที่วางในห้างก็โตอย่างสบายใจไหลลื่นไม่มีอะไรกังวลและอัตราทำกำไรสูงกว่าปีก่อนซะด้วยซ้ำ โดยนับตั้งแต่ไตรมาส 2/60 จะเห็นตัวเลขรายได้และกำไรเติบโตขึ้นต่อเนื่อง
ขณะที่การประเมินเบื้องต้นกำไรไตรมาส 2/60 น่าจะเพิ่มขึ้นราว 70% และกำไรทั้งปีน่าจะทุบสถิติราว 65 ล้านบาท ทำให้ค่า Forward PE เหลือเพียง 10.6 เท่า และค่า PE ประมาณการที่ 14 เท่าจะได้เป้า 9.20 บาท สูงกว่าปัจจุบันเพียบ มองอย่างนี้ราคาหุ้นควรจะวิ่งไปยังราคาเหมาะสมไม่ยาก ส่วนแนวโน้มกราฟมีสัญญาณซื้อรอบใหม่เตรียมม้วนตัวไปยังแนวต้านเดิมที่ 8.50 บาท ซื้อแถวนี้ไปเจอกันที่แนวต้าน และเผลอๆ น่าจะทะลุด้วยซ้ำไป แนะนำสะสม